Fodboldsupportere gav i går journalister fra Ekstra Bladet og B.T. besked om at holde sig væk fra deres march. Foto fra filmen

”You fucking gays. Hold jer væk med jeres fucking kamera fra vores march.”

Sådan lød en af de mange aggressive kommentarer, som en ung tv-journalist fra Ekstra Bladet fik, da han var ude for at dække optakten til søndagens fodboldkamp mellem FC København og Brøndby.

Kommentaren kom fra en Brøndby-fan under en march på Østerbrogade før kampen.

Vil ikke filmes på gaden

Ifølge Ekstra Bladets reportage var langt de fleste fodboldfans i marchen fredelige. Med forrest gik en gruppe sortklædte personer, der ikke ønskede, at Ekstra Bladet var til stede. En af dem kom med en såkaldt 'public service-meddelelse' til Ekstra Bladets udsendte om, at folk var ”rigtigt, rigtigt sure” over at blive filmet på gaden, skriver Ekstra Bladet.

Det næste, der skete, var, at en anden Brøndby-supporter sparkede Ekstra Bladets reporter over benet.

”Det prøver han så på igen, inden vi vælger at trække os helt væk fra marchen,” fremgår det af artiklen.

”Hvad laver du her?”

Også B.T.s reporter oplevede en aggressiv stemning blandt dele af Brøndbys fans op til kampen.

Det gik især ud over de journalister og fotografer, som var til stede under fan-marchen, fremgår det af B.T.s liveblog.

”Der er kommet flere op til mig og sige, at jeg skal lade være med at filme, og spørge truende: ”Hvad laver du her? Er du journalist?” Og den slags. Så jeg holder mig tæt på politiet,” sagde han til B.T.s liveblog i går.

Kan ende med sikkerhedsvagter

Chefredaktør på B.T., Mikael Dyrby, ser på sagen med stor alvor.

”Det er en enorm intimiderende måde at opføre sig på, som vi ikke skal acceptere,” siger han.

”Det er vigtigt at medierne tager problemstillingen alvorligt og finder en løsning i fællesskab. For eksempel i form af nultolerance over for trusler,” siger han.

Mikael Dyrby håber ikke det ender med at fotografer og journalister har brug for sikkerhedsvagter, når de dækker de store fodboldkampe.

”Men det kan godt blive konsekvensen.”

Mærkeligt parallelunivers

Sportschef på Ekstra Bladet Allan Olsen fortæller, at der ofte bliver råbt skældsord, når Ekstra Bladet dækker fanmarcher før de store fodboldkampe.

”Men det er første gang, en fan er blevet fysisk under en march og har sparket ud efter en af vores journalister,” forklarer han.

Allan Olsen understreger, at den unge journalist er tilbage på arbejde og ikke har nogen mén efter overfaldet.

I en kommentar skriver DR-journalist Kristoffer Eriksen på Twitter om sine egne oplevelser med truende fans.

De samme trusler om tæsk oplevede jeg, da jeg skulle lave en lille reportage fra FCM – BIF i april. Det mest bizare var dog at politiets indsatsleder fortalte mig, at det var min egen skyld, hvis jeg fik tæsk. Mærkeligt parallelunivers. https://t.co/IOt5h0M1xC — Kristoffer Eriksen (@listighjort) 12. august 2018

Pressen er i sin gode ret

Ekstra Bladet har på det seneste beskrevet hooligan-miljøet omkring Brøndby og blandt andet afdækket, hvordan flere medlemmer af rockerklubben Satudarah er en del af en voldelig fanfraktion.

Ifølge Allan Olsen ændrer det ikke på, at folk, der marcherer ned ad Østerbrogade, må finde sig i, at pressen har ret til at være til stede og tage billeder.

”Sådan er det, når man marcherer i fuld offentlighed.”